6.9.2022
EL
Επίσημη Εφημερίδα της Ευρωπαϊκής Ένωσης
C 342/171 Πέμπτη 17 Φεβρουαρίου 2022
ΣΤ. λαμβάνοντας υπόψη ότι η αυξανόμενη πολυπλοκότητα των απειλών συνδέεται με την τεχνολογική ανάπτυξη, την ψηφιοποίηση των κοινωνιών και την ενοποίηση των διεθνών οικονομιών· λαμβάνοντας υπόψη ότι ως εκ τούτου οι υβριδικές απειλές πολλαπλασιάζονται συνδυάζοντας στρατιωτικά ή/και μη στρατιωτικά μέσα, όπως η παραπληροφόρηση, η χρήση της μετανάστευσης για εκβιασμό, οι κυβερνοεπιθέσεις ή οι οικονομικές πιέσεις που αντιμάχονται τα ευρωπαϊκά συμφέροντα και τις αξίες και συνιστούν ολοένα και μεγαλύτερη απειλή για την ασφάλεια της ΕΕ, των επιχειρήσεων, των δημόσιων υπηρεσιών και των πολιτών της· Ζ. λαμβάνοντας υπόψη ότι, προκειμένου να αντιμετωπιστούν οι κίνδυνοι κρίσης που πολλαπλασιάζονται στα σύνορα της Ένωσης και στις περιοχές στις οποίες έχει συμφέροντα, τα κράτη μέλη έχουν δεσμευτεί να παράσχουν δυνατότητες ταχείας αντίδρασης σε συμμόρφωση με τους πρωταρχικούς στόχους της ΕΕ, και ιδίως ομάδες μάχης· λαμβάνοντας υπόψη ότι οι εν λόγω ομάδες αντιμετωπίζουν διάφορους πολιτικούς, οργανωτικούς, αλλά και οικονομικούς περιορισμούς· λαμβάνοντας υπόψη ότι, κατά συνέπεια, δεν έχουν αναπτυχθεί ποτέ· Η. λαμβάνοντας υπόψη ότι η πρόκληση της άνευ προηγουμένου συσσώρευσης ρωσικών δυνάμεων εντός και πέριξ της Ουκρανίας σε συνδυασμό με τα αιτήματα του Κρεμλίνου μπορεί — εάν δεν αντιμετωπιστεί — να οδηγήσει στην επιστροφή σφαιρών επιρροής στην Ευρώπη και να μειώσει τις φιλοδοξίες των ανατολικών εταίρων της ΕΕ, όπως η Ουκρανία και η Γεωργία, να προσχωρήσουν στο ΝΑΤΟ· Θ. λαμβάνοντας υπόψη τη δέσμευση της διεθνούς κοινότητας, και ειδικότερα της ΕΕ, στο Σαχέλ και ιδίως στο Μάλι· λαμβάνοντας υπόψη ότι το χουντικό καθεστώς του Μάλι έχει υποδεχθεί στα εδάφη της και ήδη χρησιμοποιεί Ρώσους στρατιωτικούς εκπαιδευτές και μισθοφόρους, που έχουν δεσμούς με τη λεγόμενη ομάδα Wagner, προκειμένου να συμμετάσχουν στις στρατιωτικές δραστηριότητες στο Μάλι· λαμβάνοντας υπόψη τις βιαιοπραγίες που διέπραξε η εν λόγω εταιρεία όπου κι αν αναμείχθηκε· Ι.
λαμβάνοντας υπόψη ότι η αποχώρηση από το Αφγανιστάν και η επιστροφή των Ταλιμπάν στην εξουσία οδηγούν σε αύξηση του κινδύνου της τρομοκρατίας στην περιοχή και πέρα από αυτήν· λαμβάνοντας υπόψη ότι η ΕΕ ανέπτυξε μια αποστολή ΚΠΑΑ, την Αστυνομική Αποστολή της Ευρωπαϊκής Ένωσης στο Αφγανιστάν (EUPOL Αφγανιστάν) την περίοδο 2007-2016 και διέθεσε 17 δισεκατομμύρια EUR στο Αφγανιστάν· λαμβάνοντας υπόψη ότι, κατά την αποχώρηση, τα κράτη μέλη βασίστηκαν στις Ηνωμένες Πολιτείες που ανέπτυξαν 6 000 στρατιώτες, ώστε να ασφαλίσουν τον αερολιμένα της Καμπούλ εντός πολύ σύντομου χρονικού πλαισίου, γεγονός που επέτρεψε την αποχώρηση των Ευρωπαίων πολιτών, καθώς και των Αφγανών υπηκόων που βρίσκονταν κίνδυνο· λαμβάνοντας υπόψη ότι, σε αυτή την κατάσταση, η ΕΕ δεν κατάφερε ούτε να αναπτύξει σύστημα αερομεταφοράς ούτε να συντονίσει τις δικές της εκκενώσεις· λαμβάνοντας υπόψη ότι, εάν η ΕΕ έπρεπε να διεξαγάγει επιχείρηση παρόμοια με την εκκένωση της Καμπούλ, βάσει των υφιστάμενων δεδομένων, δεν θα ήταν σε θέση να λάβει αποφάσεις γρήγορα, να αναπτύξει στρατεύματα ή να φέρει εις πέρας εκκενώσεις ή αερομεταφορές με αποτελεσματικότητα και προορατικότητα· λαμβάνοντας υπόψη ότι, ως εκ τούτου, η ΕΕ και τα κράτη μέλη της πρέπει επειγόντως να αντλήσουν όλα τα διδάγματα από την αφγανική κρίση, ώστε να ενισχύσουν τη δυνατότητα της ΕΕ να δρα με αυτόνομο τρόπο σε τέτοιες καταστάσεις· λαμβάνοντας υπόψη ότι ο στρατηγικός προσανατολισμός θα πρέπει να επιτρέπει τον καθορισμό του επιπέδου φιλοδοξίας της ΕΕ, ιδίως όσον αφορά τα διδάγματα που αντλήθηκαν από την αποτυχία στο Αφγανιστάν·
Ανάπτυξη ενός δόγματος ασφάλειας και άμυνας της ΕΕ χρησιμοποιώντας τον στρατηγικό προσανατολισμό για την προώθηση της στρατηγικής αυτονομίας 1.
τονίζει ότι η ΕΕ αντιμετωπίζει:
— νέες και εξελισσόμενες απειλές που προέρχονται τόσο από κρατικούς όσο και από μη κρατικούς παράγοντες σε έναν πολυπολικό κόσμο, όπως η τρομοκρατία, η άνοδος του αυταρχισμού, οι υβριδικές απειλές μέσω υβριδικών μέσων πολέμου, όπως οι επιθέσεις στον κυβερνοχώρο, και η εργαλειοποίηση της μετανάστευσης, της παραπληροφόρησης και των ξένων παρεμβάσεων, που έχουν καταστήσει ασαφή τα όρια μεταξύ πολέμου και ειρήνης, αυξάνοντας τις απειλές για τους φυσικούς πόρους, την ενεργειακή ασφάλεια και την κλιματική αλλαγή· — αυξημένη στρατιωτικοποίηση σε ολόκληρο τον κόσμο, με μόνιμο παγκόσμιο ανταγωνισμό ισχύος με αυξανόμενη στρατιωτική διάσταση και αναδυόμενες γεωπολιτικές εντάσεις, μια εποχή «έλλειψης ειρήνης» που χαρακτηρίζεται από εχθρικό ανταγωνισμό, μειωμένες προσπάθειες αφοπλισμού και διεθνή καθεστώτα ελέγχου των όπλων, τη διάδοση των όπλων μαζικής καταστροφής (ΟΜΚ), συμπεριλαμβανομένων των πυρηνικών όπλων, και τη χρήση χημικών όπλων· — μια σταθερά ασταθή γειτονία, τόσο στην Ανατολή όσο και στον Νότο· θεωρεί ότι η αστάθεια και η έλλειψη προβλεψιμότητας στα σύνορα της Ένωσης και στις περιοχές άμεσης γειτονίας της (Βόρεια Αφρική, Μέση Ανατολή, Καύκασος, Βαλκάνια, Ανατολική Μεσόγειος, κ.λπ.), καθώς και στις περιοχές διευρυμένης γειτονίας της (Σαχέλ, Κέρας της Αφρικής κ.λπ.), σε συνδυασμό με τη ρωσική επιθετικότητα κατά της Ουκρανίας και της Γεωργίας αποτελούν τόσο άμεση όσο και έμμεση απειλή για την ασφάλεια της ηπείρου· υπογραμμίζει τον άρρηκτο σύνδεσμο μεταξύ της εσωτερικής και της εξωτερικής ασφάλειας· αναγνωρίζει ότι η ενεργός συμμετοχή στην γειτονία της είναι προς το συμφέρον της Ευρωπαϊκής Ένωσης· τονίζει τη σημασία της σταθερότητας στα Δυτικά Βαλκάνια· εκφράζει την ανησυχία του για την αυξανόμενη στρατιωτικοποίηση της χερσονήσου της Κριμαίας και τις προσπάθειες της Ρωσικής Ομοσπονδίας να αποσταθεροποιήσει την περιοχή του Εύξεινου Πόντου·